**Moć kvari najbolje**

**Mihail Bakunjin (1867)**

Država nije ništa drugo do dominacije i eksploatacije, regulisanih i sistematizovanih. Pokušaćemo to i da dokažemo ispitivanjem posledica vladavine nad masama ljudi od strane manjine, isprva inteligentne i posvećene, kako god želite, u idealnoj državi, zasnovanoj na slobodnom ugovoru.

Pretpostavimo da je vlast poverena isključivo najboljim građanima. U početku su ti građani privilegovani, ne na osnovu pravа, nego na osnovu činjenica. Oni su izabrani od strane naroda jer su najinteligentniji, najpametniji, najmudriji i hrabri i posvećeni. Odabrani iz mase građana koje smatramo jednakima, oni još uvek ne formiraju odvojenu klasu, već grupu ljudi privilegovanih isključivo po svojoj prirodi i iz tog razloga izdvojenih za izbor od strane naroda. Njihov broj je nužno veoma ograničen, jer je u svim vremenima i svim zemljama broj ljudi obdarenih toliko izuzetnim kvalitetima, da automatski zaslužuju jednoglasno poštovanje nacije, kao što nas iskustvo uči, veoma mali. Dakle, pod pretnjom donošenja lošeg izbora, ljudi će uvek biti prisiljeni da biraju svoje vladare među njima.

Ovde je, stoga, društvo podeljeno u dve kategorije, da ne kažem dve klase, od kojih se jedna, sačinjena od ogromne većine građana, svojevoljno potčinjava vlasti svojih izabranih vođa, a druga, formirana od malog broja privilegovanih po prirodi, biva prepoznata i prihvaćena kao takva od strane naroda, i obavezana da nad njim vlada. Zavisni od narodnih izbora, oni se isprva ističu iz mase građana jedino po samim kvalitetima koji ih preporučuju za izbor, pa su stoga po prirodi najpredaniji i najkorisniji od svih. Oni još uvek ne prisvajaju bilo kakve privilegije, neka naročita prava, osim za obavljanje, ukoliko to ljudi žele, posebnih funkcija kojima su obavezani. Prema svemu ostalom, po svom načinu života, uslovima i sredstvima svog postojanja, se ni na koji način ne razlikuju od ostalih, tako da savršena jednakost nastavlja da vlada među svima. Može li se ova jednakost dugo održati? Mi tvrdimo da ne može i ništa nije lakše dokazati.

Ništa nije opasnije po lični moral čoveka od navike komandovanja. Najbolji čovek, najinteligentniji, nezainteresovan, velikodušan, čist, neizostavno će uvek biti iskvaren u ovom zanatu. Dva osećanja svojstvena vlasti nikada ne zataje pri izazivanju ovog vida demoralizacije: prezir prema masama i precenjivanje sopstvenih zasluga.

"Mase", kaže čovek sebi, "prepoznajući sopstvenu nesposobnost da upravljaju sobom samostalno, su me izabrale za svog poglavara. Tim su činom javno proglasile sopstvenu inferiornost i moju superiornost. Među ovom gomilom ljudi, jedva prepoznajući sebi jednake, jedino sam ja sposoban za upravljanje javnim poslovima. Ljudi imaju potrebu za mnom, oni ne mogu opstati bez mojih usluga, dok se ja naprotiv, mogu savršeno dobro snaći i sam, oni mi se, dakle, moraju pokoravati zarad svoje sopstvene bezbednosti i udostojivši se da im služim, činim im dobro zauzvrat."

Ne postoji li nešto u svemu tome što čini da čovek izgubi glavu i srce i postane zaluđen gordošću? Zato moć i navika komandovanja, čak i za najinteligentnije i najmoralnijije ljude, predstavljaju početak stranputice, kako intelektualne tako i moralne.